ตลท.เจาะลูกค้าใหม่ เพิ่มสมดุลภาวะหุ้น
ตลาดหลักทรัพย์ฯ เจาะฐานลูกค้าสถาบันต่างประเทศกลุ่มใหม่ ออสเตรเลีย นิวซีแลนด์ และอาเซียนให้ได้ 1 ใน 4
18 ม.ค. 2555

ตลาดหลักทรัพย์ฯ เจาะฐานลูกค้าสถาบันต่างประเทศกลุ่มใหม่ ออสเตรเลีย นิวซีแลนด์ และอาเซียนให้ได้ 1 ใน 4 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า แผนงานของตลาดปีนี้ต้องการขยายฐานผู้ลงทุนสถาบันต่างประเทศกลุ่มใหม่ นอกเหนือไปจากนักลงทุนสถาบันกลุ่มเดิม หรือกลุ่มศูนย์กลางการเงิน (Money Center) อย่างเช่นลอนดอน นิวยอร์ก 
สาเหตุหลักเพื่อสร้างความสมดุลให้กับตลาด ซึ่งกลุ่มศูนย์กลางการเงินมักจะมีมุมมองการลงทุนคล้ายๆ กัน ซื้อหรือขายพร้อมกัน หากต่อเนื่องในระยะยาวอาจทำให้ปริมาณการซื้อขายในตลาดหุ้นลดลง เช่นเดียวกับสิ่งที่ตลาดหุ้นสิงคโปร์เผชิญแรงขายจากกลุ่มศูนย์กลางการเงินในขณะนี้ 
“เราต้องการผู้ลงทุนกลุ่มใหม่เหล่านี้ ซึ่งเป็นเจ้าของเงินจริงๆ อย่างเช่นออสเตรเลีย นิวซีแลนด์ และกลุ่มประเทศอาเซียน เช่นมาเลเซีย และหวังว่าจะสามารถมีสัดส่วน 1 ใน 4 ของผู้ลงทุนทั้งหมด” ผู้จัดการ ตลท. กล่าว 
นายจรัมพร กล่าว่า ปีนี้เริ่มเปิดเสรีธุรกิจหลักทรัพย์ เริ่มพบเห็นความสนใจธุรกิจหลักทรัพย์ในตลาดหุ้นไทย พอจะแบ่งความสนใจได้เป็น 2 กลุ่ม กลุ่มแรกเป็นสถาบันต่างชาติที่เป็นพันธมิตรกับโบรกเกอร์รู้จักและเข้าใจธุรกิจหลักทรัพย์ในประเทศไทย 
กลุ่มที่ 2 ไม่เคยเข้ามาทำธุรกิจในไทยมาก่อนแต่มีความสนใจ ซึ่งคงจะเริ่มต้นด้วยการหาโบรกเกอร์พันธมิตรแทนการบุกอย่างจริงจัง 
อย่างไรก็ตาม คงไม่เห็นในปีนี้เป็นเพียงขั้นตอนของการศึกษาและมองหาโอกาส เนื่องจากคงต้อรอให้สถานการณ์ยุโรปคลี่คลาย เพราะทุกวันนี้โบรกเกอร์ต่างประเทศยังมีปัญหาเลย์ออฟพนักงานโบรกเกอร์ทั่วโลก